钦定古今图书集成/理学汇编/学行典/第047卷 > 易经 > 《系辞上》
## 钦定古今图书集成/理学汇编/学行典/第047卷 > 易经 > 《系辞上》

一阴一阳之谓道，

〈本义〉阴阳迭运者，气也，其理则所谓“道。”〈大全〉朱子曰：“阴阳是气，不是道，所以为阴阳者，乃道也。以一日言之，则昼阳而夜阴；以一月言之，则望前为阳，望后为阴；以一岁言之，则春夏为阳，秋冬为阴。从古至今，恁地滚将去，只是这个阴阳，是孰使之然哉？乃道也。”从此句下文分两脚，此气之动，为人为物，浑是一个道理。故人未生以前，此理本善，所以谓继之者善，此则属阳。“气质既定，为人为物，所以谓成之者性”，此则属阴。又曰“一阴一阳”，此是天地之理。如“大哉乾元，万物资始”，乃继之者善也。“乾道变化，各正性命”，此成之者性也。

继之者善也，成之者性也。

〈本义〉“道具于阴而行乎阳。”继、言其发也。善，谓化育之功，阳之事也。“成”，言其具也。性，谓物之所受，言物生则有性，而各具是道也，阴之事也。〈大全〉“‘朱子曰：‘继之者善’，如水之流行；成之者性’，如水之止而成潭。”问：“继之成之，是道是器？”曰：“继之成之是器，善与性是道。”又问：“‘孟子只言性善’，《易》却云：‘一阴一阳之谓道，继之者善也，成之者性也’。如此，则性与善却是二事？”曰：“一阴一阳是总名道；‘继之者善’，是二气五行之事；‘成之者性’，是气化以后事。”问：“性固是理，然性之得名，是就人生禀得言之否？”曰：“‘继之者善也，成之者性也’。这个理在天地闲时只是善，无有不善者。生物得来，方始名曰性。只是这个理，在天则曰命，在人则曰性。”问：“孔子已说‘继善成性’，如何人尚未知性？到得孟子方说出？”曰：“孔子说得细腻，孟子说得疏略。盖不曾说性源头，不曾说上面一截，只是说‘成之者性’也。”建安丘氏曰：“‘一阴一阳之谓道’，是就造化流行上说；‘成之者性’，是就人心禀受上说；‘继之者善’，是就天所赋、人所受，中闲过接上说，如《书》‘帝降之衷’，《中庸》‘天命之性’。所谓降，所谓‘命’，即继之之义。”